Joost en Amor se Jordan is 13 | Netwerk24
Joost en Amor se Jordan is 13
Deur Verslaggewer 22 Januarie 2017 19:31
Amor Vittone het te midde van vals gerugte oor haar vervreemde man, Joost van der Westhuizen, se swak gesondheid Sondagoggend foto's geplaas op Facebook van hul seun, Jordan, se 13de verjaardagpartytjie.
Dit volg op vals gerugte oor Joost se gesondheid verlede week wat sy familie en Amor ontstel het.
Joost en Amor verskyn nie op die foto's van die verjaardagpartytjie op haar Facebook-profiel nie. Sy het vroeër verlede week 'n grap gemaak dat sy en Joost in rolstoele op die partytjie gaan wees nadat sy haar enkel op 'n springmat gebreek het.
Amor Vittone en Joost van der Westhuizen se seun, Jordan, het die naweek sy 13de verjaarsdag gevier. Foto: Facebook
Amor Vittone en Joost van der Westhuizen se seun, Jordan, speel sokker saam met sy maats op sy verjaarsdagpartytjie.Foto: Facebook
Jordan se verjaardagkoek.Foto: Facebook
Die foto's toon 'n partytjie met 'n sokkertema. Jordan verskyn saam met maatjies in die foto's en ook voor 'n verjaardagkoek. Die koek dra die Engelse sokkerspan se wapen en 'n sokkerbal. Die kinders speel sokker en ry op 'n meganiese bul.
Joost het Vrydag getwiet dit gaan goed met hom.
Sy broer, Pieter van der Westhuizen, ­het gesê Joost gebruik al 'n ruk lank nou en dan suurstof om gemakliker asem te haal.
"Maar hy is nie in die hospitaal of aan 'n masjien gekoppel wat hom moet help asemhaal nie.
"Ons moes ook weer berigte lees dat Joost glo dood is. Dis nou al die vierde keer dat dit gebeur en dis regtig onnodig."
Pieter het op die J9-stigting se Facebook-blad geskryf Joost is geensins afhanklik van suurstof nie.
Hy gebruik dit net ter ondersteuning.
Omdat hy soms net klein teugies asem inneem, gaan daar minder lug deur sy liggaam. Hy het dan ekstra suurstof nodig as sy suurstofvlak daal.
Amor moet nog vier weke met krukke oor die weg kom en daarna nog vier maande lank met 'n ortopediese stewel loop nadat sy haar linkerenkel op 'n springmat gebreek het.
Die sangeres het vandeesweek twee operasies ondergaan waartydens senings en ligamente in haar enkel herstel is.
Haar enkel is verlede Maandag gebreek het toe sy saam met haar seun en dogter, Kylie, en van hul vriende op springmatte by Bounce Inc. in Fourways, Johannesburg, gespring het.